ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τον καθορισμό εναρμονισμένων απαιτήσεων και διαδικασιών για την ασφαλή φόρτωση και εκφόρτωση των πλοίων μεταφοράς φορτίου χύδην

2000/0121 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την κοινή θέση που καθόρισε το Συμβούλιο σχετικά με την έκδοση οδηγίας του Ευρωπαϊκού Κοινοβουλίου και του Συμβουλίου σχετικά με τον καθορισμό εναρμονισμένων απαιτήσεων και διαδικασιών για την ασφαλή φόρτωση και εκφόρτωση των πλοίων μεταφοράς φορτίου χύδην

1. Ιστορικο

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2000)179 τελικό - 2000/0121 COD): 22.05.2000.

Ημερομ. έκδοσης γνώμης της Οικονομικής και Κοινωνικής Επιτροπής: 19.10.2000.

Ημερομ. έκδοσης γνώμης της Επιτροπής των Περιφερειών: απορρίφθηκε.

Ημερομ. έκδοσης γνώμης του Ευρωπαϊκού Κοινοβουλίου, πρώτη ανάγνωση: 13.02.2001.

Ημερομ. διαβίβασης της τροποποιημένης πρότασης (COM(2001)158 τελικό): 20.03.2001.

Ημερομ. έκδοσης της κοινής θέσης: 29.6.2001.

2. Στοχος τησ Προτασησ τησ Επιτροπησ

Στόχος της οδηγίας είναι να βελτιωθεί η ασφάλεια των πλοίων μεταφοράς φορτίου χύδην που ελλιμενίζονται σε τερματικούς σταθμούς της Κοινότητας για τη φόρτωση ή εκφόρτωση στερεού φορτίου χύδην, με μείωση των κινδύνων υπερβολικής καταπόνησης και υλικών ζημιών της δομής του πλοίου κατά την φόρτωση ή την εκφόρτωση. Η οδηγία εισάγει στο κοινοτικό δίκαιο τον Κώδικα BLU του IMO (Bulk Loading and Unloading Code-Κώδικας Φόρτωσης και Εκφόρτωσης Φορτίου Χύδην) [1] και τον κανονισμό VI/7 της SOLAS [2], όπως τροποποιήθηκε το 1996.

[1] Ψήφισμα A.862(20) που εξέδωσε η Γενική Συνέλευση του ΔΝΟ στις 27 Noεμβρίου 1997.

[2] Διεθνής Σύμβαση για την Ασφάλεια της Ζωής στη Θάλασσα, 1974.

Η παρούσα οδηγία ισχύει για όλα τα πλοία μεταφοράς φορτίου χύδην, ανεξαρτήτως σημαίας, τα οποία ελλιμενίζονται σε τερματικό σταθμό για τη φόρτωση ή εκφόρτωση στερεού φορτίου χύδην, και για όλους τους τερματικούς σταθμούς εντός της επικράτειας των κρατών μελών που είναι εξοπλισμένοι για τη φόρτωση και την εκφόρτωση πλοίων μεταφοράς φορτίου χύδην. Η προτεινόμεη οδηγία περιέχει τα εξής βασικά στοιχεία:

- απαιτήσεις για τους φορείς των τερματικών σταθμών να ορίζουν εκπρόσωπο αρμόδιο για τις εργασίες φόρτωσης και εκφόρτωσης στον τερματικό σταθμό, και καθορισμό των ευθυνών του έναντι του πλοιάρχου του πλοίου,

- καθορισμό των απαιτήσεων καταλληλότητας για τα πλοία μεταφοράς φορτίου χύδην και τους τερματικούς σταθμούς,

- καθορισμό εναρμονισμένων διαδικασιών μεταξύ πλοίων μεταφοράς φορτίου χύδην και τερματικών σταθμών, οι οποίες συμπεριλαμβάνουν την ανταλλαγή πληροφοριών και συμφωνία τόσο του πλοιάρχου όσο και του εκπροσώπου του τερματικού σταθμού επί ενός σχεδίου φόρτωσης και εκφόρτωσης,

- απαίτηση από τους φορείς των τερματικών σταθμών να εφαρμόζουν πιστοποιημένο Σύστημα Διαχείρισης της Ποιότητας σύμφωνα με το πρότυπο ISO 9001:2000,

- παροχή δικαιώματος στην αρμόδια αρχή να διακόπτει την φόρτωση και την εκφόρτωση όποτε τίθεται σε κίνδυνο η ασφάλεια του πλοίου,

- καθορισμό διαδικασιών κοινοποίησης και λήψης αποφάσεων σχετικά με την απαιτούμενη αποκατάσταση των ζημιών,

- καθορισμό ενός συστήματος σύνταξης εκθέσεων από τα κράτη μέλη προς την Επιτροπή σχετικά με την εφαρμογή της οδηγίας.

Η τροποποιημένη πρόταση της Επιτροπής εκφράζει το πνεύμα των τροπολογιών του Ευρωπαϊκού Κοινοβουλίου και εισάγει πιο συγκεκριμένα:

- προσωρινή πιστοποίηση του Συστήματος Διαχείρισης της Ποιότητας για τους νεόδμητους τερματικούς σταθμούς.

3. Σχολια επι της Κοινησ Θεσησ

3.1. Γενικές παρατηρήσεις επί της κοινής θέσης

Η Ευρωπαϊκή Επιτροπή συμφωνεί με την κοινή θέση του Συμβουλίου, η οποία περιλαμβάνει ορισμένες ελάσσονος σημασίας αλλαγές συντακτικού χαρακτήρα. Οι αλλαγές αυτές αφορούν ιδίως τις αιτιολογικές σκέψεις οι οποίες αναπροσαρμόσθηκαν με βάση τις τροποποιήσεις των άρθρων της κοινής θέσης. Η Επιτροπή συμφωνεί επίσης με τις ελάσσονος σημασίας τροποποιήσεις που εισήγαγε το Συμβούλιο στα άρθρα 1, 4, 5 παράγραφος 2, 8 παράγραφοι 1 και 4 (πρώην άρθρο 7 παράγραφοι 1 και 4). H Eπιτροπή, επιπλέον, αποδέχεται την αλλαγή διατύπωσης του τίτλου σε ορισμένες γλώσσες. Συγκεκριμένα σχόλια επί των ουσιωδών τροποποιήσεων παρατίθενται στη συνέχεια.

Tο Συμβούλιο κατέστησε το κείμενο κάπως πιο ευέλικτο, κατά την άποψη όμως της Επιτροπής διατηρείται ο κύριος στόχος της αρχικής πρότασης, ήτοι ένας διεθνώς αναγνωρισμένος κώδικας να αποβεί δεσμευτικό κοινοτικό νομοθέτημα. Η οδηγία ενισχύθηκε επίσης σε ορισμένες πτυχές της.

3.2. Συνέχεια που δόθηκε στις τροπολογίες του Ευρωπαϊκού Κοινοβουλίου σε πρώτη ανάγνωση

Tο Ευρωπαϊκό Κοινοβούλιο εκφράστηκε υπέρ της πρότασης της Επιτροπής και εισήγαγε ορισμένες τροπολογίες και διευκρινίσεις προκειμένου να ενισχυθούν ορισμένες διατάξεις. Η Επιτροπή ενσωμάτωσε τις περισσότερες τροπολογίες στην τροποποιημένη πρότασή της, είτε εξ ολοκλήρου είτε ως προς την αρχή τους. Δύο τροπολογίες (στο άρθρο 3 παράγραφος 14 και στο Παράρτημα IV, σημείο 8) απορρίφθηκαν και από το Συμβούλιο και από την Επιτροπή.

Η κοινή θέση επιφέρει τις εξής αλλαγές στην οδηγία που προτάθηκε:

- Η αιτιολογική σκέψη 14 (πρώην 16) τροποποιήθηκε για να διευκρινισθεί ότι οι σχετικές με την ασφάλεια δραστηριότητες της αρμόδιας αρχής δεν πρέπει να εξαρτώνται από εμπορικά συμφέροντα στον τερματικό σταθμό. Η Επιτροπή συμφωνεί με την τροποποίηση αυτή. Η Επιτροπή επισημαίνει επίσης ότι η κοινή θέση του Συμβουλίου δεν περιλαμβάνει την τροπολογία του Ευρωπαϊκού Κοινοβουλίου στη συγκεκριμένη αιτιολογική σκέψη σχετικά με τη δυνατότητα των κρατών μελών να εξουσιοδοτούν τις ελεγκτικές αρχές του κράτους του λιμένα να εφαρμόζουν τις διατάξεις ελέγχου της οδηγίας. Η Επιτροπή αποδέχεται την άποψη του Συμβουλίου, καθόσον η διευκρίνιση αυτή δεν είναι ουσιαστική δεδομένης της ευελιξίας που δίδεται στα κράτη μέλη να διορίζουν την αρμόδια αρχή, σύμφωνα με την αρχή της επικουρικότητας. Tο σημείο αυτό περιλαμβάνεται και στην αιτιολογική έκθεση της τροποποιημένης πρότασης της Επιτροπής, σχετικά με την τροπολογία του Ευρωπαϊκού Κοινοβουλίου στο άρθρο 3 παράγραφος 14 που απορρίφθηκε.

- Tο Ευρωπαϊκό Κοινοβούλιο πρότεινε να τροποποιηθεί το άρθρο 9 παράγραφος 1 (πρώην άρθρο 8 παράγραφος 1) και η αιτιολογική σκέψη 14 (πρώην 16) προκειμένου να εξασφαλισθεί ότι θα απαιτείται από τις αρμόδιες αρχές να εμποδίζουν ή να σταματούν τη φόρτωση και την εκφόρτωση στερεών φορτίων χύδην εφόσον έχουν ενημερωθεί και κρίνουν ότι τίθεται σε κίνδυνο η ασφάλεια του πλοίου ή του πληρώματος. Η Επιτροπή συμφωνεί με την εναλλακτική διατύπωση του Συμβουλίου, διότι εκφράζει την ίδια πρόθεση με εκείνην του Κοινοβουλίου, και λαμβάνει υπόψη το μέλημα της Επιτροπής να έχουν οι αρμόδιες αρχές τη δυνατότητα να ενεργούν με δική τους πρωτοβουλία και όχι να ενεργούν μόνον κατόπιν κοινοποίησης. Το σημαντικό είναι ότι οι αρμόδιες αρχές έχουν την υποχρέωση, και όχι το δικαίωμα, να ενεργούν, πράγμα που αποτελεί ευπρόσδεκτη ενίσχυση της αρχικής πρότασης οδηγίας της Επιτροπής.

- Η αιτιολογική σκέψη 15 (πρώην 17) τροποποιήθηκε προκειμένου να διευκρινισθεί ότι στους ενδεδειγμένους οργανισμούς, στους οποίους πρέπει να αναφέρονται οι ζημίες που προκαλούνται στα πλοία κατά τη φόρτωση και την εκφόρτωση, θα συμπεριλαμβάνονται οι αντίστοιχοι νηογνώμονες. Η Επιτροπή συμφωνεί με την τροπολογία αυτή.

- Το άρθρο 3 παράγραφος 9 σχετικά με τον εκπρόσωπο του τερματικού σταθμού τροποποιήθηκε από το Συμβούλιο σύμφωνα με την τροποποιημένη πρόταση της Επιτροπής, και ανταποκρίνεται στις ανησυχίες που εξέφρασε το Ευρωπαϊκό Κοινοβούλιο. Tο τροποποιημένο κείμενο εξασφαλίζει ότι υπάρχει ένας αρμόδιος στον τερματικό σταθμό για ένα συγκεκριμένο πλοίο για όλα τα στάδια των εργασιών φόρτωσης και εκφόρτωσης, διευκρινίζει όμως ότι αυτός μπορεί να είναι περισσότερα του ενός φυσικά πρόσωπα εργαζόμενα εκ περιτροπής με βάση την κοινοτική νομοθεσία για το χρόνο εργασίας.

- Το άρθρο 7 παράγραφος 2 στοιχείο γ) (πρώην άρθρο 6 παράγραφος 2 στοιχείο γ)) τροποποιήθηκε προκειμένου να είναι υποχρεωμένος ο εκπρόσωπος του τερματικού σταθμού να κοινοποιεί και στον πλοίαρχο τυχόν εμφανείς ελλείψεις. Η Επιτροπή συμφωνεί με την τροποποίηση.

- Το άρθρο 8 παράγραφος 1 (πρώην άρθρο 7 παράγραφος 1) τροποποιήθηκε σύμφωνα με την τροποποιημένη πρόταση της Επιτροπής σε αντιστοιχία με την τροπολογία του Ευρωπαϊκού Κοινοβουλίου. Είναι αποφαστικής σημασίας να έχει τη δυνατότητα κάθε πλευρά να κρίνει εάν η αλλαγή ενός σχεδίου φόρτωσης και εκφόρτωσης ενδέχεται να επηρεάσει την ασφάλεια του πλοίου και του πληρώματος, έτσι ώστε να αποφεύγονται οι διαφιλονικίες.

- Το άρθρο 10 παράγραφος 2 (πρώην άρθρο 9 παράγραφος 2) τροποποιήθηκε σύμφωνα με την τροποποιημένη πρόταση της Επιτροπής προκειμένου να διευκρινισθεί ότι η απόφαση κατά πόσον είναι αναγκαία η άμεση επισκευή θα λαμβάνεται από τις ελεγκτικές αρχές του κράτους του λιμένα αλλά και ότι πρέπει να λαμβάνεται υπόψη και η γνώμη του πλοιάρχου. Διευκρινίζεται επίσης ότι, ελλείψει γνώμης της διοίκησης του κράτους νηολόγησης, θα είναι δυνατόν να πραγματοποιούνται επισκευές επειγόντως. Επίσης, οι επισκευές αυτές θα πραγματοποιούνται όχι μόνον προς ικανοποίηση του πλοιάρχου αλλά και των αρμοδίων αρχών. Η προσθήκη του Συμβουλίου σχετικά με το ρόλο των αρμοδίων αρχών στη λήψη απόφασης όσον αφορά την πλοϊμότητα του πλοίου αμέσως μετά την επισκευή του είναι σημαντική και σύμφωνη με τη διεθνή και την κοινοτική νομοθεσία για την ασφάλεια στη ναυτιλία, και η Επιτροπή αποδέχεται το κείμενο του Συμβουλίου.

- Το άρθρο 11 παράγραφος 1 (πρώην άρθρο 10 παράγραφος 1) επεκτείνει τις διαδικασίες ελέγχου στην εφαρμογή και την πιστοποίηση του Συστήματος Διαχείρισης της Ποιότητας, όπως ορίζεται στο άρθρο 5 παράγραφος 4, σύμφωνα με την τροπολογία του Κοινοβουλίου, και προβλέπει την πραγματοποίησή τους, για μεν τους υπάρχοντες τερματικούς σταθμούς, στο τέλος της περιόδου που έχει οριστεί για τη συμμόρφωση προς την απαίτηση της πιστοποίησης, για δε τους νεοανεγερθέντες τερματικούς σταθμούς, στο τέλος της περιόδου για την οποία έχει δοθεί άδεια προσωρινής λειτουργίας. Η Επιτροπή συμφωνεί με την εν λόγω τροπολογία, δεδομένου ότι ο έλεγχος θα αποτελεί μέρος της διαδικασίας που αφορά την υποβολή εκθέσεων και την αξιολόγηση.

- Προστέθηκε το άρθρο 12 (πρώην άρθρο 10 παράγραφος 3) το οποίο εισάγει διαδικασία αξιολόγησης της "λειτουργίας των συστημάτων που προβλέπει η οδηγία", σύμφωνα με τη διατύπωση που πρότεινε η Επιτροπή στην τροποποιημένη πρότασή της.

- Το άρθρο 17 (πρώην άρθρο 15) τροποποιήθηκε από το Συμβούλιο σύμφωνα με την τροποποιημένη πρόταση της Επιτροπής, απαιτεί δε από τα κράτη μέλη να εκδώσουν και να δημοσιεύσουν τις διατάξεις εφαρμογής της οδηγίας το αργότερο εντός 18 μηνών από την έναρξη ισχύος της και καθιστά την οδηγία εφαρμοστέα 6 μήνες αργότερα.

3.3. Nέες διατάξεις που εισήγαγε το Συμβούλιο και θέση της Επιτροπής επ'αυτών

- Tο Συμβούλιο διευκρίνισε το πεδίο εφαρμογής της οδηγίας (άρθρο 2 και αιτιολογική σκέψη 8), αποσαφηνίζοντας ότι αποκλείονται της οδηγίας οι τερματικοί σταθμοί όπου ελλιμενίζονται πλοία μεταφοράς φορτίου χύδην σε εξαιρετικές περιπτώσεις. Tο Συμβούλιο απέκλεισε επίσης τις εργασίες φόρτωσης και εκφόρτωσης που πραγματοποιούνται μόνον με εξοπλισμό επί του φορτηγού πλοίου, οπότε δεν υπεισέρχεται ο εξοπλισμός και το προσωπικό του φορέα του τερματικού σταθμού. Η Επιτροπή το αποδέχεται αυτό, διότι συμβαδίζει με τον ορισμό των τερματικών σταθμών (άρθρο 3 παράγραφος 7). Και στις δύο περιπτώσεις, διευκρινίζεται στο τροποποιημένο άρθρο ότι εξακολουθεί να ισχύει η σύμβαση SOLAS, η οποία διασφαλίζει τις ελάχιστες απαιτήσεις όσον αφορά την ασφαλή φόρτωση και εκφόρτωση.

- Η Επιτροπή αποδέχεται τη βελτίωση του ορισμού στο άρθρο 3 παράγραφος 8 του "φορέα του τερματικού σταθμού", όπου αποσαφηνίζονται οι ευθύνες στις περιπτώσεις που δρουν περισσότεροι από ένας φορείς στον ίδιο τερματικό σταθμό.

- Η Επιτροπή αποδέχεται την αποσαφήνιση της αρμοδιότητας στην εισαγωγή του άρθρου 5. Η ενίσχυση των αρμοδιοτήτων ελέγχου του άρθρου 5 παράγραφος 4 στο τροποποιημένο άρθρο 10 αναβαθμίζει ακόμη περισσότερο το ρόλο των κρατών μελών να επιβλέπουν την εφαρμογή της οδηγίας.

- Η Επιτροπή αποδέχεται τις τροποποιήσεις στο άρθρο 5 παράγραφος 4 που πρότεινε το Συμβούλιο ούτως ώστε να επιτραπεί η χρήση ισοδύναμων Συστημάτων Διαχείρισης της Ποιότητας, καθόσον καθίσταται σαφές από τη διατύπωση ότι το ISO 9001:2000 θα είναι στην πράξη το ελάχιστο πρότυπο. Έτσι εξασφαλίζεται ότι διατηρείται ο στόχος της οδηγίας. Τα χαμηλότερα πρότυπα διαχείρισης της ποιότητας δεν θα στρεβλώσουν επομένως τον ανταγωνισμό μεταξύ φορέων των τερματικών σταθμών εντός του εδάφους της Κοινότητας. Είναι ακόμη πιο σημαντική η συμμόρφωση προς την οδηγία 98/34/EΚ [3], όταν διενεργούνται διαδικασίες για την ανάπτυξη νέων ή ισοδύναμων προτύπων. Η Επιτροπή συμφωνεί επίσης με τις παραταθείσες προθεσμίες εφαρμογής του Συστήματος Διαχείρισης της Ποιότητας και της πιστοποίησης, έτσι ώστε να εξασφαλισθεί η σημαντική αρχή των πιστοποιημένων συστημάτων διαχείρισης της ποιότητας που έθετε η αρχική πρόταση.

[3] ΕΕ L 204, 21.07.1998, σ. 37-48 και ΕΕ L 217, 05.08.1998, σ.18. Οδηγία του Ευρωπαϊκού Κοινοβουλίου και του Συμβουλίου της 22ας Ιουνίου 1998 για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών και των κανόνων σχετικά με τις υπηρεσίες της κοινωνίας των πληροφοριών, οπως τροποποιήθηκε από την οδηγία 98/48/ΕΚ.

- Ο περιορισμός της ευθύνης στο άρθρο 5 παράγραφος 3 για τους τερματικούς σταθμούς να τηρούν μόνον "Βιβλία Ενημέρωσης του Τερματικού" (Κώδικας BLU Προσάρτημα 1.2) και όχι "Βιβλία Ενημέρωσης του Λιμένα" (Κώδικας BLU Προσάρτημα 1.1) συμβαδίζει με την ευθύνη του φορέα του τερματικού έναντι των λιμενικών αρχών, και ως εκ τούτου η Επιτροπή τον αποδέχεται.

- Tο Συμβούλιο διευκρινίζει ότι για να είναι σε θέση η αρμόδια αρχή να φέρει σε πέρας τα καθήκοντά της ως διαιτητή, όπως ορίζεται στο άρθρο 9 παράγραφος 2 (πρώην άρθρο 8 παράγραφος 2), πρέπει προηγουμένως να γνωρίζει ότι υπάρχει διαφωνία. Η Επιτροπή το αποδέχεται αυτό διότι δεν αποκλείεται η δυνατότητα να ενεργήσει η αρμόδια αρχή με δική της πρωτοβουλία.

- Η Επιτροπή συμφωνεί με την τροποποίηση του Συμβουλίου στο άρθρο 10 παράγραφος 2 (πρώην άρθρο 9 παράγραφος 2) όπου προστίθεται ότι τόσο ο εκπρόσωπος του τερματικού όσο και ο πλοίαρχος μπορούν ανεξάρτητα να ειδοποιήσουν τις αρχές ελέγχου του κράτους του λιμένα σχετικά με τη ζημία που υπέστη ένα πλοίο στη δομή του ή στη στεγανότητα του κύτους του.

- Η Επιτροπή συμφωνεί επίσης με το νέο άρθρο 10 παράγραφος 4 (πρώην άρθρο 9 παράγραφος 4) σχετικά με το ρόλο των ελεγκτικών αρχών του κράτους του λιμένα με βάση την οδηγία 95/21/EΚ [4]. Ο ρόλος των αρχών αυτών στην παρούσα οδηγία είναι πιο εκτεταμένος από εκείνον της οδηγίας 95/21/EΚ όπως έχει τροποποιηθεί, ιδίως όσον αφορά τα σκάφη που ανήκουν στο νηολόγιό τους, δεν περιορίζει όμως το δικαίωμά τους να παρεμβαίνουν σε επιθεωρήσεις και απαγορεύσεις απόπλου όπως έχει δηλωθεί.

[4] ΕΕ L 157 της 07.07.1995, σ. 1 και ΕΕ L 184 της 27.06.1998, σ. 40. Οδηγία 95/21/EΚ του Συμβουλίου της 19ης Ιουνίου 1995 για την επιβολή, σχετικά με τη ναυσιπλοΐα που συνεπάγεται χρήση κοινοτικών λιμένων ή διέλευση από ύδατα υπό τη δικαιοδοσία κράτους μέλους, των διεθνών προτύπων για την ασφάλεια των πλοίων, την πρόληψη της ρύπανσης και τις συνθήκες διαβίωσης και εργασίας επί των πλοίων (έλεγχος του κράτους του λιμένα).

- Η Επιτροπή συμφωνεί με την επέκταση του κύκλου σύνταξης των εκθέσεων στο άρθρο 11 παράγραφος 2 (πρώην άρθρο 10 παράγραφος 2) από 2 σε 3 έτη, έτσι ώστε να περιορισθεί ο διοικητικός φόρτος.

- Η Επιτροπή αποδέχεται τις μεταβολές στις διαδικασίες της επιτροπής στο άρθρο 14 (πρώην άρθρο 12).

- Η Επιτροπή συμφωνεί με τις τροποποιήσεις στο άρθρο 13 (πρώην άρθρο 11) σχετικά με την κοινοποίηση έκδοσης της οδηγία προς το ΔΝΟ, σύμφωνα με με όσα ορίζονται στην οδηγία 97/70/EΚ [5].

[5] ΕΕ L 34 της 09.02.1998 σ. 1. Οδηγία 97/70/EΚ του Συμβουλίου της 11ης Δεκεμβρίου 1997 για τη θέσπιση εναρμονισμένου καθεστώτος για τα αλιευτικά σκάφη μήκους 24 μέτρων και άνω.

- Η Επιτροπή συμφωνεί με όσα προδιαγράφονται στο άρθρο 15 παράγραφος 1 (πρώην άρθρο 13 παράγραφος 1), οι ορισμοί του οποίου (στο άρθρο 3) καθώς και οι υποχρεώσεις σύνταξης έκθεσης που περιέχει το άρθρο 10 παράγραφος 2 μπορούν να τροποποιούνται με τη διαδικασία της επιτροπολογίας.

- Η Επιτροπή συμφωνεί με τον περιορισμό των υποχρεώσεων κοινοποίησης των κυρώσεων όπως είχαν αρχικά στο άρθρο 16 (πρώην άρθρο 14), διότι έτσι το άρθρο έχει συνοχή με την υπόλοιπη κοινοτική νομοθεσία για την ασφάλεια στη ναυτιλία που εκδόθηκε και τέθηκε σε ισχύ πρόσφατα. [6]

[6] ΕΕ L 332 της 28.12.2000 σ. 81. Οδηγία 2000/59/EΚ του Ευρωπαϊκού Κοινοβουλίου και του Συμβουλίου της 27ης Noεμβρίου 2000 σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου.

- Η Επιτροπή συμφωνεί με τις εξής τροποποιήσεις που επέφερε το Συμβούλιο στα τεχνικά παραρτήματα προκειμένου να:

- εξασφαλισθεί συνοχή με τις τροποποιήσεις στα άρθρα (Παράρτημα I (το πρώην σημείο 6 διαγράφηκε), Παράρτημα II (Σημεία 1.3. και 4)),

- απλουστευθούν οι διαδικασίες (στο Παράρτημα II, το σημείο 3 διαγράφηκε),

- εξασφαλισθεί συνοχή με τον Κώδικα BLU (στο Παράρτημα VI, προστέθηκαν τα νέα σημεία 3, 4 και 8.)

3.4. Συνέχεια επί της τροποποιημένης πρότασης της Επιτροπής.

Tο Συμβούλιο συμπεριέλαβε τις προσωρινές ρυθμίσεις για τους νεόδμητους τερματικούς σταθμούς όπως προτεινόταν στην τροποποιημένη πρόταση της Επιτροπής για ένα προσωρινό χρονικό διάστημα για το σύστημα διαχείρισης της ποιότητας στο νέο άρθρο 6 (πρώην άρθρο 5 παράγραφος 4) και την αιτιολογική σκέψη 11 (πρώην 13), οι ρυθμίσεις δε αυτές προστέθηκαν για να αποφευχθεί η παράνομη λειτουργία των νέων τερματικών σταθμών μέχρι να λάβουν πιστοποίηση. Η Επιτροπή συμφωνεί με τη νέα διατύπωση που πρότεινε το Συμβούλιο.

4. Συμπερασματα

Η Επιτροπή κρίνει αποδεκτό το κείμενο της κοινής θέσης διότι διατηρεί όλες οι σημαντικές συνιστώσες της οδηγίας, καθιστά την οδηγία πιο ευέλικτη σε ορισμένες πτυχές της αλλά επίσης διότι διευκρινίζει και ενισχύει την οδηγία έως ένα βαθμό. Επίσης, ελήφθη δεόντως υπόψη η ουσία της τροποποιημένης πρότασης της Επιτροπής.